บขส. เตรียมรถโดยสารให้บริการวันละ 3,000 เที่ยว รองรับการเดินทางช่วงเทศกาลปีใหม่ 2566
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า เพื่ออำนวยความสะดวกในการเดินทางให้กับประชาชนช่วงวันหยุดในเดือนธันวาคมนี้ ซึ่งคาดว่าจะมีผู้ใช้บริการ ประมาณวันละ 32,000 คน บขส. ได้จัดรถโดยสาร (รถ บขส., รถร่วม, รถตู้) เที่ยวไป ประมาณวันละ 2,900 เที่ยว ส่วนการเดินทางกลับ คาดว่าจะมีผู้ใช้บริการ ประมาณวันละ 33,000 คน ได้จัดรถโดยสาร รองรับประมาณวันละ 3,000 เที่ยว พร้อม เน้นย้ำให้ผู้ประกอบการรถร่วมฯ ที่นำรถโดยสารมาวิ่งจะต้องดำเนินการ ตามมาตรการ/วิธีการปฏิบัติสำหรับการเดินรถโดยสาร อย่างเคร่งครัด ภายใต้มาตรการ 4 พร้อม (สถานีพร้อม, พนักงานพร้อม, รถโดยสารพร้อม และการบริการพร้อม) สร้างความเชื่อมั่นในการเดินทางให้แก่ผู้โดยสารนอกจากนี้ เพื่อป้องกันปัญหาผู้โดยสารตกค้าง ลดความแออัดในสถานีขนส่งฯ และป้องกันการแพร่ระบาด โควิด-19 บขส. ได้เปิดให้บริการจองตั๋วโดยสารล่วงหน้าทุกเส้นทาง ผู้ใช้บริการสามารถวางแผนการเดินทางได้ล่วงหน้า ทั้งในช่วงเดือนธันวาคม และเทศกาลปีใหม่ 2566 ที่จะถึงนี้ โดยสามารถจองตั๋วโดยสารล่วงหน้าทางช่องทางออนไลน์ Application E-Ticket , Website บขส.www.transport.co.th หรือที่เคาน์เตอร์เซอร์วิส, ตัวแทนจำหน่ายตั๋ว บขส. และช่องจำหน่ายตั๋วของ บขส. ณ สถานีเดินรถทั่วประเทศ